Sel nädalal tähistati merekeele süsteemse arendamise 45. aastapäeva < TTÜ Eesti Mereakadeemia < Asutused < Uudised < Uudised < Tallinna Tehnikaülikool - Sinu elustiil!
Sel nädalal tähistati merekeele süsteemse arendamise 45. aastapäeva
25.01.18 @ 16.22
Viimati muudetud: Krislin Aedla, 25.01.2018 16:27
Merekeele nõukoda tähistas kolmapäeval 45 aasta möödumist merekeele süstemaatilise arendamise algusest.
1973. aastal Eesti Meremuuseumi juures kapten Uno Lauri algatatud komisjoni töö on jätkunud veeteede ameti juures 2005. aastast. Merekeele nõukoda on vabaühendus, mille liikmeteks on keele- ja merenduseksperdid. Nõukoja koosolekud toimuvad enamasti kord kuus, need protokollitakse ning protokollid on kättesaadavad kõigile veeteede ameti kodulehel. Koosolekute vahelisel ajal antakse keelenõu e-posti ja telefoni teel.
Alates 2007. aastast on nõukoda konsulteerinud Euroopa Komisjoni tõlkijaid eeskätt merealaste määruste ja seaduste tõlkimisel. Euroopa Liidu mitmekeelsesse terminibaasi IATE on talletatud üle 500 merekeele nõukoja loodud ja uuritud termini. Aastate jooksul on ilmunud kaks suuremat käsiraamatut: „Mereleksikon“ 1996. aastal ja „Inglise-eesti meresõnaraamat“ 2008. aastal. Sõnaraamatust on ka veebiversioon Eesti Keele Instituudi kodulehel.
„Mereleksikoni“ kaasajastamiseks loodi 2009. a Mereviki ehk mereentsüklopeedia veebis http://mereviki.vta.ee, mida pidevalt täiendatakse. Merevikist leiab mereteemaliste terminite, sündmuste, objektide ja isikute kohta kontrollitud teavet ning hulgaliselt pilte ja pikemaid selgitusi. Üle 3,5 miljoni külastuse näitab, et Merevikit kasutatakse aktiivselt, märkis veeteede ameti esindaja.
Eesti Mereakadeemiat esindavad meie tänased ja endised kolleegid Heino Punab, Rein Raudsalu, Yrjö Saarinen, Jüri Kask ja Peeter Veegen (meie endine rektor) ning üliõpilane Tauri Roosipuu.